**Informatīvais ziņojums**

**“Par operatīvo medicīnisko transportlīdzekļu un to vadītāju nodrošinājumu Neatliekamās medicīniskās palīdzības dienesta Rīgas reģionālajam centram”**

**Ievads**

1. Ņemot vērā Ministru kabineta 2014.gada 2.decembra sēdē nolemto saistībā ar atbildes vēstuli Saeimas Publisko izdevumu un revīzijas komisijai (par operatīvā medicīniskā transporta (turpmāk – OMT) nodrošinājumu Rīgas reģionālajā centrā), Veselības ministrija ir sagatavojusi Ministru kabineta informatīvā ziņojuma projektu „*Par operatīvo medicīnisko transportlīdzekļu un to vadītāju nodrošinājumu Neatliekamās medicīniskās palīdzības dienesta Rīgas reģionālajam centram*” (turpmāk – ziņojuma projekts).
2. Ziņojuma projektā ietverti Neatliekamās medicīniskās palīdzības (turpmāk – NMP) dienesta un Veselības ministrijas sagatavotie priekšlikumi turpmākai NMP dienesta Rīgas reģionālā centra nodrošināšanai ar OMT.

**Situācijas raksturojums**

1. NMP dienesta Rīgas reģionālā centrā OMT un to vadītāju pakalpojumu līdz 2015.gada 28.aprīlim nodrošina akciju sabiedrība „*Rīgas Sanitārā transporta autobāze*”. Ar Ministru kabineta 2014.gada 9.septembra rīkojumu Nr.485 „*Par atļauju Neatliekamās medicīniskās palīdzības dienestam uz septiņiem gadiem slēgt pakalpojumu līgumu un ilgtermiņa saistībām operatīvā medicīniskā transporta un tā vadītāju pakalpojuma nodrošināšanai Neatliekamās medicīniskās palīdzības dienesta Rīgas reģionālajam centram*” ir pieņemts lēmums atļaut NMP dienestam slēgt jaunu ārpakalpojuma līgumu uz septiņiem gadiem ar kopējām izmaksām ne vairāk kā 52 548 807 *euro* apmērā jeb vidēji līdz 7 506 972 *euro* gadā. Finansējuma apjoms noteikts atbilstoši šobrīd ārpakalpojuma apmaksai apstiprinātā valsts budžeta bāzes finansējuma apjomam, neņemot vērā iepriekš ik gadus piešķirtos papildus līdzekļus.
2. Balstoties uz augstāk minēto, NMP dienests 2014.gada 1.septembrī izsludināja atklātu konkursu „*Operatīvā medicīniskā transporta un tā vadītāju pakalpojuma nodrošināšana Neatliekamās medicīniskās palīdzības dienesta Rīgas reģionālajam centram*” (identifikācijas numurs: NMPD 2014/37), ar mērķi izvēlēties jaunu pakalpojuma sniedzēju pēc esošā līguma termiņa beigām un slēgt jaunu pakalpojuma līgumu uz septiņiem gadiem. Secīgi, pēc atklāta konkursa pretendentu piedāvājumu izvērtēšanas tika plānots noslēgt līgumu, pēc kura, saskaņā ar atklāta konkursa nolikumu septiņu mēnešu laikā pretendents sagatavotos ārpakalpojuma nodrošināšanai. Provizoriski ārpakalpojuma nodrošināšana atbilstoši jaunajam līgumam varētu sākties ne ātrāk kā 2015.gada septembrī vai oktobrī, pie nosacījuma, ka turpmākā atklāta konkursa procedūras gaitā netiktu veikti nolikuma grozījumi, vai iesniegtas sūdzības Iepirkumu uzraudzības birojā.
3. Pie šāda risinājuma NMP dienestam nebūtu jāuzņemas papildus pienākumi par OMT iegādi un apkopi un uzturēšanas infrastruktūras izveidi, nebūtu jāpieņem papildus darbinieki un nebūtu jānodrošina viņiem darba laika organizācija. Norēķini par ārpakalpojumu notiktu tāpat kā līdz šim par faktiski veikto darba apjomu.
4. Tai pat laikā ārpakalpojuma sniegšana ir saistīta ar vairākiem riskiem:

* nav zināms kādas būs ārpakalpojuma izmaksas un vai pakalpojumu varēs nodrošināt esošā budžeta ietvaros. Šobrīd budžeta bāzē plānotais finansējums ir 7 506 972 *euro* gadā, bet vidējās faktiskās izmaksas gadā ir aptuveni par vienu miljonu *euro* lielākas un vidēji veido 8 561 574 *euro*/gadā.
* izmantojot ārpakalpojumu septiņu gadu periodā un vadoties no iepriekšējās pieredzes, var rasties papildus finanšu izdevumi, kuri nav paredzami un vadāmi. Atbilstoši Valsts kontroles revīzijas ziņojuma projektam revīzijas lietā Nr.2.4.1-6/2014 „*Neatliekamās medicīniskās palīdzības dienesta rīcības lietderība, pērkot pakalpojumu par operatīvā medicīniskā transportlīdzekļa ar autovadītāju nodrošināšanu Rīgas pilsētā un reģionā*” norādītajam pastāv risks, ka ārpakalpojuma sniedzējs, izmantojot savu priviliģēto statusu kā vienīgais pakalpojuma sniedzējs, ir diktējis noteikumus, panākot sev izdevīgus grozījumus noslēgtajā līgumā, tai skaitā finanšu jomā. Pēc Valsts kontroles aprēķiniem laika posmā no 2011.gada 1.janvāra līdz 2014.gada 30.jūnijam NMP dienests ir nelietderīgi izlietojis finanšu līdzekļus 1 975 216 *euro* apmērā, apmaksājot ārpakalpojuma sniedzējam:
  + pakalpojumus ar nepamatoti paaugstinātiem tarifiem par kilometru 707 154 *euro* apmērā;
  + rēķinus par sniegtajiem pakalpojumiem, nepiemērojot sākotnēji ārpakalpojuma līgumā noteikto 20 procentu atlaidi OMT, kas vecāki par septiņiem gadiem, 784 988 *euro* apmērā;
  + rēķinus par sanitāra pakalpojumu iegādi 483 074 *euro* apmērā atsevišķa līguma ietvaros, kas pēc būtības ietver tādus pašus nosacījumus, kādi ir noteikti ārpakalpojuma līgumā attiecībā uz OMT autovadītāju pienākumiem.

Pēc revidentu aplēsēm, lai gan NMP dienestam, Latvijas reģionos nodrošinot NMP, ir nepieciešami finanšu resursi lielākam materiāltehniskajam nodrošinājumam un piesaistītajiem cilvēkresursiem, tomēr vidējās izmaksas uz vienu izsaukumu vai uz vienu nobraukto kilometru ir mazākas nekā izmaksas apmaksājot ārpakalpojumu. Pēc Valsts kontroles aprēķiniem, salīdzinot viena kilometra vidējās izmaksas, NMP dienesta izmaksas, apmaksājot ārpakalpojumu, ir gandrīz divas reizes lielākas, nekā NMP dienestam pašam veicot šo pakalpojumu Latvijas reģionos.

1. Kā papildus riska faktori tiek minēti:

* ārpakalpojuma sniedzēja maksātnespējas, bankrota vai citu saistību pret citiem komersantiem, piemēram, komercbankām nepildīšanas gadījumā var tikt noteikts liegums izmantot uzņēmēja rīcībā esošo OMT, kā rezultātā var rasties situācija, kurā ārpakalpojuma sniedzējs nevar nodrošināt OMT pakalpojumus;
* ārpakalpojuma sniedzēja rīcībā esošais transportlīdzekļu skaits un nolietojums var būtiski ietekmēt OMT pakalpojuma sniegšanas kvalitāti, kā arī pastarpināti transportlīdzekļa nolietojums var negatīvi ietekmēt arī personāla motivāciju strādāt;
* ilgtermiņā izvēloties dažādus OMT, t.sk. medicīniskā, pakalpojuma sniedzējus, netiek nodrošināta uzņēmēju darbības un transportlīdzekļu vadītāju pienākumu pildīšanas laikā iegūtās pieredzes uzkrāšana un turpmāka izmantošana, kas var negatīvi ietekmēt sniegtā pakalpojuma kvalitāti.

1. Analizējot ārpakalpojuma ietekmi uz valsts budžetu, pieņemot, ka izmaksas saglabātos esošā ārpakalpojuma ietvaros reāli samaksātajam apjomam, aprēķināts, ka periodā līdz 2022.gada aprīlim no valsts budžeta būs nepieciešams papildu finansējums 7 382 211 *euro* apmērā, tai skaitā 2015.gadā būs nepieciešams papildu valsts budžeta finansējums 889 632 *euro* apmērā.

**Turpmākā rīcība**

1. Veselības ministrija kopīgi ar NMP dienestu, vadoties no apsvērumiem, kas nav saistīti tikai un vienīgi ar finanšu izmaksām, atkārtoti izvērtēja NMP dienesta potenciālo iespēju nodrošināt OMT un to vadītājus pašu spēkiem visā Latvijas Republikas teritorijā un secināja, ka pie nosacījuma, ja tiek nekavējoties uzsākta iepirkumu procedūra vismaz 30 OMT iegādei, ir iespējams organizēt visu NMP dienesta brigāžu nodrošinājumu visā Latvijas teritorijā, tai skaitā arī Rīgas reģionālajā centrā. Veicot aprēķinus, tika salīdzinātas potenciālās NMP dienesta izmaksas pret pašreizējām ārpakalpojuma izmaksām (skatīt pielikumu).
2. Kā galvenie iemesli pāriešanai no ārpakalpojuma uz NMP dienesta pašu nodrošinātu OMT parku un autovadītājiem, tiek minēti sekojoši argumenti:

* attiecībā uz ārpakalpojuma drošības aspektiem jāatzīmē, ka NMP dienesta Rīgas reģionālā centra OMT darbojas teritorijā, kurā uzturas ne tikai lielākā daļa valsts iedzīvotāju, bet arī atrodas lielākā daļa kritiskās infrastruktūras objektu. Līdz ar to NMP dienesta spēja nodrošināt savlaicīgu, kvalitatīvu un nepārtrauktu neatliekamās medicīniskās palīdzības pakalpojumu šajā teritorijā ir ļoti būtiska valsts drošībai;
* beidzoties ārpakalpojuma līgumam, valsts atkal būs spiesta veikt jaunu iepirkumu, jo arī pēc nākamā līguma darbības beigām, NMP dienesta rīcībā nepaliks ne OMT parks, ne autovadītāji, ne attiecīga infrastruktūra. Savukārt, uzsākot OMT iegādi un apsaimniekošanu Rīgas reģionālā centra teritorijā pašu spēkiem, pēc septiņu gada perioda NMP dienestam būs papildus iegādāts OMT autoparks - 99 OMT, kurus NMP dienests vēl kādu laiku varēs izmantot kā rezerves transportu, bet vismaz 17 OMT būs ne vairāk kā trīs gadu veci un varēs joprojām tikt izmantoti kā līnijas OMT;
* pārņemot Rīgas reģionālā centra OMT un to vadītāju nodrošinājumu, visi OMT vadītāji būs NMP dienesta darbinieki, tādejādi arī no resursu un personāla pārvaldības viedokļa būtu izveidots vienots NMP dienests, nodrošinot vienādus darba apstākļus un sociālās garantijas, vienotu procedūru ieviešanu un kontroli visiem NMP sniegšanā iesaistītajiem darbiniekiem, kā arī iespēju Rīgas reģionālajā centrā ilgtermiņā piesaistīt vienu un to pašu OMT konkrētai NMP brigādei, kas ļautu NMP brigādēm iekārtot darba vietu OMT atbilstoši attiecīgās NMP brigādes specializācijai. Nepieciešamības gadījumā, bez papildus saskaņošanas, var novirzīt nepieciešamo OMT skaitu uz citiem reģioniem vai no citiem reģioniem uz Rīgas reģionālo centru, tādejādi optimizējot nepieciešamo OMT kopskaitu.

1. Vienlaikus, jāatzīmē potenciālos riskus pārejot uz OMT un to vadītāju nodrošinājumu pašu spēkiem:

* NMP dienestam šobrīd nav visas nepieciešamās infrastruktūras Rīgas reģionālā centra OMT parka uzturēšanai. Papildus esošajai NMP dienesta remontbāzei, kurā tiek nodrošināta NMP dienesta specializētā medicīnas centra OMT apkope, jārisina jautājums par remontbāzes izveidi/paplašināšanu rezerves OMT apkopēm un remontiem, kā arī jauno OMT sīkajiem darbiem (aparatūras un stiprinājumu maiņai, riepu maiņai, sīkiem remontiem u.tml.). Plānots, ka pirmajos divos gados, kamēr OMT ir garantijas remonti, remontzonas noslodze ir mazāka, taču pieaugot OMT vecumam, jo īpaši pēc garantijas termiņa beigām, kā arī pieaugot remontu biežumam, būs nepieciešamas plašākas remontzonas telpas (pie tam ne tikai remontzonas telpas, bet arī rezerves/remontējamo/saremontēto OMT novietne pie remontzonas).

Telpas remontbāzei paredzēts nomāt atbilstoši Ministru kabineta 2013.gada 29.oktobra noteikumu Nr.1191 „*Kārtība, kādā publiska persona nomā  nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem*” 2.8.apakšpunktam, kas paredz, ka pasūtītājs var noslēgt līgumu par nekustāmā īpašuma nomu bez atlases organizēšanas, ja nomā nekustamo īpašumu, kura aizvietošana nav iespējama tehnisku iemeslu dēļ. Savukārt remontbāzes iekārtu iegādei paredzēts organizēt atklāto konkursu atbilstoši Publisko iepirkumu likuma 29.panta 2.daļai samazinot piedāvājumu iesniegšanas termiņu līdz 30 dienam.

Izveidojot NMP dienesta remontzonu un ieviešot 24 stundu pieejamību tai, būtu iespējams operatīvi novērst dažādus sīkus defektus (riepu vai disku defekti, medicīniskās aparatūras stiprinājumu defekti, nestuvju bojājumi, sīki elektrības padeves traucējumi, u.tml.), lai brigādēm nevajadzētu visos gadījumos nomainīties uz rezerves OMT, kas savukārt ir laikietilpīgs process, jo brigādei vispirms jāpārvieto viss aprīkojums uz rezerves OMT un pēc defektu novēršanas atpakaļ uz pastāvīgo OMT.

Jau iepriekš, izstrādājot Eiropas Reģionālās attīstības fonda projektu Nr. 3DP/3.1.5.2.0/08/IPIA/VSMTVA/001 „*Vienotās neatliekamās medicīniskās palīdzības un katastrofu medicīnas vadības informācijas sistēmas un dispečeru centru izveide*”, NMP dienests ir veicis aprēķinus citos reģionos un secinājis, ka vienkāršu remontu veikšanai remontzonas ar minimāliem ieguldījumiem aprīkojumam spēj efektīvi samazināt kopējās transportlīdzekļu uzturēšanas izmaksas (veikt pašu spēkiem tehniskās apkopes, riepu maiņu un remontu, ritošās daļas, bremžu sistēmas u.c. vienkāršus remontus). Atbilstoši grāmatvedības veiktajiem aprēķiniem par 2014.gada pirmajiem 8 mēnešiem, saskaitot izdevumus transportlīdzekļu remontam un uzturēšanai kopā ar izdevumiem par rezerves daļām un ekspluatācijas materiāliem, secināms, ka reģionā, kurā nav remontbāzes, vidējās remonta un uzturēšanas mēneša izmaksas ir 165 *euro* uz vienu NMP brigādi (Zemgales reģions), savukārt reģionos, kuras remontbāzes ir, šis izmaksas ir zemākas un attiecīgi veido: Kurzemes reģionā 87 *euro*, Latgales reģionā 112 *euro* un Vidzemes reģionā 87 *euro*.

Jebkurā gadījumā, arī pēc jaunās remontzonas izveides, NMP dienestam būs nepieciešamība daļu remontu veikt arī ārējos servisos, jo NMP dienests nav paredzējis veikt visu transportlīdzekļu tehnoloģisko mezglu remontus. Latvijas reģionos, kur NMP dienests pats apsaimnieko OMT, šis apsaimniekošanas modelis, ir pierādījis sevi kā ekonomiski un saimnieciski izdevīgākais, vērtējot gan no izmaksu, gan laika resursu patēriņa.

* Lai novērsu risku, ka amatu grupās, kurās pastāvēs augsta darba tirgus konkurence ar privāto sektoru (automehāniķi, remontstrādnieki, autovadītāji), rodas kvalificēta darbaspēka trūkums, NMP dienests ir veicis algu aprēķinu un paredzējis papildu piemaksas automehāniķiem un remontstrādniekiem.

1. Lai nodrošinātu OMT ar autovadītājiem Rīgas reģiona teritorijā un turpmāku OMT atjaunošanu pašu spēkiem periodā līdz 2022.gada aprīļa beigām ir nepieciešams veikt papildu OMT iegādi, tai skaitā:

* 2015.gadā iegādāties līzingā 30 OMT;
* 2016.gadā iegādāties līzingā 42 OMT;
* 2017. gadā iegādāties līzingā 10 OMT;
* 2020.gadā iegādāties 3 OMT;
* 2021.gadā iegādāties 10 OM;
* 2022.gadā iegādāties 4 OMT.

1. Pārņemot OMT nodrošināšanu Rīgas reģionālajā centrā, plānots bez papildu finansējuma piesaistes nodrošināt OMT ar autovadītājiem Rīgas reģiona teritorijā un turpmāku OMT atjaunošanu pašu spēkiem. Jāatzīmē, ka šajās izmaksās ir ietvertas visas kopējās ar Rīgas reģionālā centra pārņemšanu un uzturēšanu saistītās izmaksas, tai skaitā, OMT iegāde un uzturēšana, OMT parka atjaunošana (amortizācijas izmaksas), kā arī infrastruktūras uzturēšana (remontzonas telpu noma un uzturēšana, u.tml.). Remontzonas nodrošināšanai aprēķinos par pamatu ir ņemtas līdzīgu telpu izmaksas, kuras izmanto NMP dienesta struktūrvienība Specializētā medicīnas centra OMT uzturēšanai.
2. Ņemot vērā minēto, 2014.gada 29.decembrī tika pārtraukts izsludinātais atklāts konkurss „*Operatīvā medicīniskā transporta un tā vadītāju pakalpojuma nodrošināšana Neatliekamās medicīniskās palīdzības dienesta Rīgas reģionālajam centram*” (identifikācijas numurs: NMPD 2014/37) un nav plānots pagarināt esošo ārpakalpojuma līgumu, līdz ar to ar Ministru kabineta 2014.gada 9.septembra rīkojumā Nr.485 "*Par atļauju Neatliekamās medicīniskās palīdzības dienestam uz septiņiem gadiem slēgt pakalpojumu līgumu un ilgtermiņa saistībām operatīvā medicīniskā transporta un tā vadītāju pakalpojuma nodrošināšanai Neatliekamās medicīniskās palīdzības dienesta Rīgas reģionālajam centram*" dota atļauja NMP dienestam uz septiņiem gadiem slēgt pakalpojumu līgumu par operatīvā medicīniskā transporta un tā vadītāju pakalpojuma nodrošināšanu NMP dienesta Rīgas reģionālajam centram netiks izmantota. Savukārt, lai iegādātos OMT līzingā, 2014.gada 19.decembrī tika izsludināts atklāts konkurss „*Operatīvo medicīnisko transportlīdzekļu iegāde finanšu līzingā*” (identifikācijas numurs: NMPD 2014/58).

**Pārejas periods**

1. Neatkarīgi no tā vai tiktu turpināts izmantot ārpakalpojumu vai OMT tiks nodrošināti ar NMP dienesta pašu spēkiem, ņemot vērā, ka esošā ārpakalpojuma līguma beigu termiņš ir 2015.gada 28.aprīlis, pārejas perioda laikā no 2015.gada 29.aprīļa pastāv risks NMP pakalpojumu sniegšanas kvalitātes saglabāšanai, jo kopumā uz visu Latviju paliks tikai 20 no 60 nepieciešamajiem rezerves OMT, kas uz līnijas esošo OMT atteikumu gadījumā nespēs nodrošināt to savlaicīgu aizvietojamību. NMP dienesta rīcībā uz šo brīdi (2014.gada decembra sākums) esošais OMT parks, salīdzinot ar kopējo brigāžu skaitu, ir nepietiekošs, jo vismaz 40 OMT ir vecāki par septiņiem gadiem (uz 194 brigādēm ir 154 OMT, kas ir jaunāki par septiņiem gadiem). Negrupējot pēc OMT vecuma, nobraukuma un tehniskā stāvokļa, visā valsts teritorijā rezervē paliek 20 OMT, taču pēc NMP dienesta pašreizējās prakses un prognozēm par Rīgas reģionālo centru, to skaitam būtu jābūt vismaz 60 (vidēji pa 10 rezerves OMT uz katru reģionu ārpus Rīgas reģiona, un 20 rezerves OMT Rīgas reģionālajā centrā), pie nosacījuma, ka pastāvīgie OMT nav vecāki par septiņiem gadiem.
2. Līdz ar to, pilnvērtīga OMT nodrošināšana Rīgas reģionālajā centrā ir iespējama ne agrāk kā 2015.gada oktobrī, jo ārpakalpojuma gadījumā septiņu mēnešu laikā pretendents varētu gatavoties ārpakalpojuma nodrošināšanai un provizoriski ārpakalpojuma nodrošināšanu atbilstoši jaunajam līgumam varētu uzsākt ne ātrāk kā 2015.gada septembrī vai oktobrī, savukārt, pārņemot ārpakalpojumu, nepieciešami vismaz 10 mēneši no jauna OMT iepirkuma izsludināšanas brīža līdz brīdim, kad tiks piegādāti pēdējie aprīkotie OMT. Iepirkuma procedūru iespējams uzsākt pēc atbilstošā lēmuma par investīciju piesaisti jauno OMT iegādei. Jāatzīmē, ka OMT piegāde tiks sadalīta kārtās un pirmos jaunos OMT var saņemt jau 2015.gada jūnija beigās, tādējādi pakāpeniski mazinot risku.
3. Jāņem vērā arī tas, ka 2015.gadā Latvija ir Eiropas Savienības prezidējošā valsts un attiecīgi Latvijā notiekošajos publiskajos pasākumos arī būs nepieciešams nodrošināt NMP brigāžu klātbūtni, ko līdz šim NMP dienesta pārsvarā nodrošināja ar rezerves OMT.
4. Līdz ar to jāveic papildu pasākumi, lai iespējami mazinātu riskus:

* uzsākta slimnīcām nodotā OMT apzināšana;
* uz līnijas tiks palaisti par ERAF iegādātie mazgabarīta OMT, kas varēs nodrošināt viena mediķa piebraukšanu palīdzības sniegšanai.

**Kopsavilkums**

1. Ņemot vērā Valsts kontroles veiktās revīzijas laikā konstatēto, kā arī Saeimas Publisko izdevumu un revīzijas komisijas 2014.gada 3.decembra sēdē nolemto par konceptuālu atbalstu pārejai uz NMP dienesta nodrošinātu OMT parku Rīgas reģionālā centra teritorijā, Veselības ministrija uzskata, ka ir atbalstāma OMT nodrošināšana Rīgas reģionālajam centram bez ārpakalpojuma piesaistes sākot ar 2015.gada maiju, iegādājoties OMT līzingā NMP dienesta esošā budžeta ietvaros.
2. Pārņemot ārpakalpojumu, plānots ne tikai samazināt ar drošību saistītos riskus, bet arī novērst potenciālo negatīvo ietekmi uz valsts budžetu septiņu gadu periodā 7 382 211 *euro* apmērā.

Veselības ministrs G.Belēvičs

12.01.2015 17:35

2 341

J.Blaževičs, 67876046

[Jevgenijs.Blazevics@vm.gov.lv](mailto:Jevgenijs.Blazevics@vm.gov.lv)